På trods af flere kampagner lykkedes det ikke at få flere unge med en anden etnisk baggrund til at sætte et kryds ved sidste års kommunalvalg.

Derimod steg valgdeltagelsen for unge i alderen 18 til 29 år med omkring ti procentpoint, siden sidste kommunalvalg i 2009, og årsagen menes især at være oplysningskampagner, breve og sms-påmindelser.

Det viser en rapport om valgdeltagelsen fra Københavns Universitet, som Jens Olav Dalgaard, p.hd-studerende ved Statskundskab på Københavns Universitet er medforfatter på.

Sms: Husk at stemme i morgen

Det, der har virket bedst er sms'ere afsendt dagen før valget.

- Det viser sig, at valgdeltagelsen kunne skubbes yderligere to procentpoint ved at sende en sms dagen før, der siger: Husk at stemme i morgen, siger han.

Det er en billig løsning at sende en sms, men Jens Olav Dalgaard mener ikke, at man af den grund skal bombardere vælgerne med sms'er før et valg, fordi folk så bliver trætte af det.

Effekt skulle undersøges

Forskningsprojektet 'Hvad får os til at stemme' er lavet i samarbejde med Folketinget, Økonomi- og Indenrigsministeriet, Social, Børne- og Integrationsministeriet, KL, Danske Regioner, DUF og landes kommuner.

Formålet var at undersøge, hvilken effekt kampagnerne havde på valgdeltagelsen.